## Rješenje Ustavnog suda Republike Hrvatske broj U-III-1104/1997 od 17. prosinca 1997.

### NN 4/1998 (13.1.1998.), Rješenje Ustavnog suda Republike Hrvatske broj U-III-1104/1997 od 17. prosinca 1997.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, odlučujući o prijedlogu za povrat u prijašnje
stanje S. N.-Đ. iz Z., na sjednici održanoj dana 17. prosinca 1997. godine,
donio je

## **RJEŠENJE**

I. Odbija se prijedlog za povrat u prijašnje stanje.

II. Ustavna tužba se odbacuje

III. Ovo rješenje objavit će se u "Narodnim novinama".

#### **Obrazloženje**

S. N.-Đ. iz Z., podnijela je ustavnu tužbu povodom presude Upravnog
suda Republike Hrvatske, broj: Us-6099/1996-4 od 21. svibnja 1997. godine,
koju je primila 14. kolovoza 1997. godine. Istodobno je podnijela prijedlog
za povrat u prijašnje stanje.

U prijedlogu navodi kako je propustila rok za podnošenje ustavne tužbe
poradi spriječenosti bolešću djeteta.

Prema odredbi članka 29. Ustavnog zakona o Ustavnom sudu Republike Hrvatske
("Narodne novine", broj 13/91), ustavna se tužba može podnijeti u roku
od mjesec dana računajući od dana primitka odluke u povodu koje se podnosi
ustavna tužba, a prema odredbama članka 52. Poslovnika Ustavnog suda Republike
Hrvatske ("Narodne novine", broj 29/94) osobi koja iz opravdanih razloga
propusti rok za podnošenje ustavne tužbe, Sud će dopustiti povrat u prijašnje
stanje ako ona u roku od 15 dana, nakon prestanka razloga koji je prouzročio
propuštanje, podnese prijedlog za povrat u prijašnje stanje, te ako istodobno
s prijedlogom podnese i ustavnu tužbu.

I dalje, povrat u prijašnje stanje ne može se tražiti nakon proteka
tri mjeseca od dana propuštanja, a neće se dopustiti povrat u prijašnje
stanje ako je propušten rok za stavljanje prijedloga da se dopusti povrat
u prijašnje stanje.

Prijedlog nije osnovan.

Ustavnu tužbu zajedno s prijedlogom za povrat u prijašnje stanje podnositeljica
je podnijela 26. rujna 1997. godine, dakle unutar objektivnog roka od tri
mjeseca.

Propuštanje roka za podnošenje ustavne tužbe uslijed spriječenosti bolešću
djeteta, u konkretnom slučaju, ne predstavlja opravdan razlog na kojem
bi se temeljila odluka o usvajanju prijedloga.

Naime, uvidom u medicinsku dokumentaciju (presliku otpusnog pisma za
novorođenče, Opće bolnice Z., te liječničkog nalaza Opće bolnice Z., Službe
za zdravstvenu zaštitu djece - Neurološke ambulante od 16. i 29. srpnja
1997. godine te 16. rujna 1997. godine) utvrđeno je da je dijete podnositeljice
bilo zdravo, kako u razdoblju prije, a tako i u razdoblju kada je podnositeljica
primila osporenu odluku (14. kolovoza 1997. godine) pa nadalje u intervalu
u kome je tekao rok od 30 dana za podnošenje ustavne tužbe.

Bolest djeteta 15. rujna 1997. godine, kada je istjecao rok za podnošenje
ustavne tužbe budući da je 13. rujna bio neradni dan - subota, prema liječničkoj
potvrdi dr. S. T.-K., sama po sebi, bez navođenja konkretne spriječenosti
u poduzimanju radnji potrebnih za podnošenje ustavne tužbe, a uz činjenicu
kako se bolest djeteta već drugi dan (16. rujna 1997. godine) pri redovnom
pregledu i kontroli djeteta uopće ne spominje, ne predstavlja opravdan
razlog da bi se prijedlogu udovoljilo.

Slijedom navedenog, valjalo je donijeti rješenje kojim se odbija prijedlog
za povrat u prijašnje stanje, a ustavna tužba, temeljem odredbe članka
58. Poslovnika Ustavnog suda Republike Hrvatske ("Narodne novine", broj
29/94) odbacuje kao nepravodobna.

Objava ovog rješenja temelji se na odredbi članka 20. stavak 1. Ustavnog
zakona o Ustavnom sudu Republike Hrvatske ("Narodne novine", broj 13/91).

Broj: U-III-1104/1997
Zagreb, 17. prosinca 1997.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Rješenje, NN 4/1998-53